የአሰልጣኞች አስተያየት | ጅማ አባ ጅፋር 1-4 አዳማ ከተማ
በአዳማ ከተማ 4-1 አሸናፊነት ከተጠናቀቀው የሊጉ አንደኛ ሳምንት አራተኛ ጨዋታ በኋላ ተጋጣሚ አሰልጣኞች ሀሳባቸውን ለሱፐር ስፖርት እንዲህ አጋርተዋል።
አሰልጣኝ ጳውሎስ ጌታቸው – ጅማ አባ ጅፋር “ተጫዋቾቼን ተወቃሽ አላደርግም። ሰባተኛው ደቂቃ ላይ አንድ ለናቱ የነበረን በረኛ በቀይ ወጥቷል። እንደውም የሜዳ ላይ ተጫዋች ነው ያስገባሁት። እኔ አልተከፋሁም ደስተኛ ነኝ።”“እነዚህ ተጫዋቾች ያልቅላቸዋል አያልቅላቸውም የሚለው የእኔ የቤት ሥራ አይደለም። ዛሬ የተመለከታችኋቸው ተጫዋቾች ወጣቶች ናቸው። ተጠባባቂ ላይ ያሉት ዘጠኝ ተጫዋቾችም ከጨዋታ ውጪ ናቸው። ጥሩ ዝግጅትም አላደረግንም  ፤ የቀን እጥረትም ነበር። ፈታኝ ነው ፤ ሰቆቃ ላይ ነው ያለነው። እኔ ውጤቱ ቅር አላሰኘኝም። ወደፊት ግን የሚፈጠረው ነገር ምን ይሆናል የሚለውን ከዚሁ ለመተንበይ ከባድ ነው። ተጫዋቾቹ ካለቀላቸው እና ተሟልተን ከገባን ሁለት በረኞች አሉን በተዘጋጀንበት አጭር ጊዜ የአቅማችንን ለመስራት እንታገላለን።”አሰልጣኝ አስቻለው ኃይለሚካኤል – አዳማ ከተማ“ሜዳ ላይ የነበረውን እንቅስቃሴ ከተመለከትን በኃላ እንደሞናሸንፍ ዕምነቱ ነበረኝ ፤ እንደ አጋጣሚ ሆኖ የበረኛው መውጣት ተፅዕኖ አለው ያም ቢሆን ግን ተፅዕኖ ፈጥረን መጫወት ችለናል።”“የዝግጅታችን ጊዜ በጣም አጭር ነበር ፤ የኮቪድ ምርመራ ጨምሮ አዲስ ቡድን እንደመገንባታችን አስቸጋሪ ነበር። ነገር ግን እንደተመለከታችሁት ያመጣናቸው በተለይ በሁለተኛ አጋማሽ ያስገባናቸው ተጫዋቾች ወጣቶች እና ከታችኛው ሊግ ያመጣናቸው ቢሆንም በራስ መተማመን ያላቸው ናቸው።”“አብዲሳ ጉዳት ላይ የነበረ ተጫዋች ነው ፤ በዝግጅት ወቅት ጉዳት አስተናግዶ በማገገም ላይ የነበረ ተጫዋች በመሆኑ  ነው ቀይረን ያስገባነው። ጥሩ አቅም ያለው ተጫዋች ነው ወደፊትም ለሀገር ከፍተኛ ጥቅም ማበርከት የሚችል ልጅ ነው። ታፈሰ  ደግሞ በራስ መተማን ሰጥተነው ያለውን ልምድ ተጠቅሞ ሁለት ግቦችን አስቆጥሯል።”” ለቀጣይ ትልቅ ተነሳሽነት ይፈጥርልናል ፤ በቀጣይ ላሉብን ጨዋታዎች ከፈጣሪ ጋር ጠንክረን እንቀርባለን።”